
Marimurtra celebra 20 anys de participació en la Setmana de la Ciència

Del 6 al 15 de novembre, el Jardí Botànic Marimurtra acollirà jornades científiques, tallers i activitats familiars, i tornarà a apropar la ciència a les escoles amb El secret de les llavors
La Fundació Carl Faust se suma un any més a la Setmana de la Ciència amb un programa d’activitats al Jardí Botànic Marimurtra orientat a apropar el coneixement científic a la ciutadania i a posar en valor la participació social en la recerca i la conservació. Enguany, coincidint amb l’Any del Voluntariat per al Desenvolupament Sostenible, Marimurtra dedicarà una atenció especial al paper del voluntariat com a eina de participació en projectes científics i ambientals.
La 31a Setmana de la Ciència se celebrarà del 6 al 15 de novembre arreu de Catalunya. Organitzada per la Fundació Catalana per a la Recerca i la Innovació (FCRI), amb el suport del Departament de Recerca i Universitats de la Generalitat de Catalunya, té com a objectiu apropar la ciència i la tecnologia a la ciutadania i fomentar les vocacions científiques, especialment entre els més joves.
El programa de Marimurtra començarà amb l’exposició 20 anys de Setmana de la Ciència a Marimurtra, que recuperarà els cartells de les vint edicions en què el Jardí ha participat en aquesta iniciativa. La mostra permetrà fer un recorregut per dues dècades de divulgació científica impulsada des de la Fundació Carl Faust.
El dissabte 7 de novembre tindrà lloc el Monogràfic Marimurtra, enguany dedicat a Les plantes i l’ésser humà, amb una mirada etnobotànica a la relació entre les plantes i els humans. La jornada, de 10 h a 13 h, reunirà diversos experts en la matèria que compartiran coneixements i reflexions sobre aquesta temàtica. La sessió es clourà amb una visita guiada a la col·lecció etnobotànica de Marimurtra a càrrec de Josep A. Rosselló, de la Fundació Carl Faust. L’activitat és gratuïta amb una fiança de 5 euros.
L’endemà, diumenge 8 de novembre a les 10.30 h, la il·lustradora científica Ana Ruano, seleccionada per a la Residència Internacional d’Il·lustració Botànica Eugeni Sierra 2026, conduirà un taller d’il·lustració científica de dues hores per a un grup reduït de 15 participants. L’activitat també serà gratuïta amb una fiança retornable.
Durant la Setmana de la Ciència, Marimurtra tornarà a sortir del Jardí per acostar la botànica a les escoles amb El secret de les llavors. En aquesta activitat itinerant és l’equip de Marimurtra qui es desplaça als centres educatius per apropar als alumnes, de manera pràctica i divulgativa, el coneixement sobre les llavors i la seva importància.
El dijous 12 de novembre, a les 19.30 h, el Club de Vela Blanes acollirà la xerrada «Les plantes psicotròpiques i els déus: qui va crear a qui?» a càrrec de Josep A. Rosselló, (Fundació Carl Faust). La sessió plantejarà la possible influència de les experiències associades a aquestes plantes en l’origen de les creences religioses i convidarà a reflexionar sobre la relació entre les plantes psicotròpiques i les divinitats.
El dissabte 14 de novembre, de 10 a 13.30 h, la jornada “Marimurtra + científic” tindrà com a eix transversal el voluntariat ambiental. El programa combinarà experiències vinculades a projectes de ciència i conservació amb una presentació sobre el voluntariat a Marimurtra i una taula d’experiències personals amb participants de diferents iniciatives vinculades al Jardí. La jornada acabarà amb un acte d’homenatge als voluntaris i voluntàries que contribueixen als projectes de la Fundació Carl Faust. L’entrada serà gratuïta amb fiança.
El programa es completarà diumenge 15 de novembre amb dues propostes obertes al públic: a les 11 h, Botànica en família, una activitat per descobrir el món vegetal en família, i a les 12 h, la visita guiada Tast de Marimurtra. Totes dues activitats seran gratuïtes amb fiança retornable.
Amb aquest conjunt de propostes, la Fundació Carl Faust reforça el compromís de Marimurtra amb la transferència i la divulgació del coneixement científic, alhora que reconeix la contribució de les persones voluntàries a projectes de seguiment, conservació i coneixement de la biodiversitat. La programació connecta així amb un dels eixos commemoratius de l’edició d’enguany de la Setmana de la Ciència: l’Any del Voluntariat per al Desenvolupament Sostenible.
La Fundació Carl Faust va ser constituïda l’any 1951 per Carl Faust, creador del Jardí Botànic Marimurtra, amb la finalitat de garantir la continuïtat del seu llegat. Entre els seus objectius fundacionals hi figuren “la protecció i el foment dels estudis de biologia mediterrània, especialment en botànica, […] cercant la cooperació i les relacions internacionals en benefici, tot plegat, de la recerca i de la divulgació científiques.”

